Når de danske svømmere skal i vandet ved OL i Tokyo, bliver det med deltagelse af Thisted-svømmeren Karoline Sørensen. Den 19-årige rygcrawl-specialist er blevet udtaget som en del af holdet i 4 x 100 meter medley sammen med Clara Rybak-Andersen, Emilie Beckmann og Signe Bro. - Det er en stor ting for en svømmer at komme til OL. Langt de fleste er fuldtidsprofessionelle, og nu skal Karoline, som ikke er professionel, så til Tokyo, siger Mads Bjørn Hansen, der til dagligt træner Karoline Sørensen i Thisted Svømmeklub. - Hun er virkelig et stort talent – Danmarks bedste til at svømme rygcrawl. Det er kæmpestort for vores klub, lyder det. Holdet skal med til OL på et afbud Kvindernes 4 x 100 meter medley-hold svømmede lige akkurat ikke hurtigt nok til at kvalificere sig direkte til legene i Tokyo ved EM i Budapest tidligere i år. Men da et andet land har besluttet sig for ikke at gøre brug af sin plads i disciplinen, har Danmark fået tildelt pladsen med kort varsel, oplyser Danmarks Idrætsforbund. Ved OL i 2016 vandt Danmark bronze i netop 4 x 100 meter medley med et hold bestående af Jeanette Ottesen, Mie Ø. Nielsen, Rikke Møller Pedersen og Pernille Blume. Det er 33 år siden, en svømmer fra Thy har været med til OL. Første gang var det Anette Jørgensen, der i dag har efternavnet Pedersen, som var afsted. Hun deltog på 4 x 200 meter fri.

Referat:
19-årige Karoline Sørensen fra Thisted blev student for to uger siden. Nu skal hun til OL i Tokyo.